Nizomiy nomidagi Toshkent davlat pedagogika universitetining Shahrisabz filialini tashkil etish toʻgʻrisida
(resolution, 2021-03-16)

Qashqadaryo viloyatidagi maktabgacha va umumiy oʻrta taʼlim muassasalarini malakali pedagog kadrlar bilan taʼminlash, bolalarni maktabga tayyorlash darajasini oshirish, taʼlim-tarbiya jarayoniga zamonaviy taʼlim dasturlarini tatbiq etish, yoshlarning intellektual, axloqiy, estetik va jismoniy qobiliyatlarini rivojlantirish borasida hal etilishi lozim boʻlgan qator dolzarb masalalar mavjud. Oʻzbekiston Respublikasi Prezidentining “Oliy taʼlim tizimini yanada rivojlantirish chora-tadbirlari toʻgʻrisida” 2017-yil 20-apreldagi PQ-2909-son hamda “Oliy taʼlim muassasalarida taʼlim sifatini oshirish va ularning mamlakatda amalga oshirilayotgan keng qamrovli islohotlarda faol ishtirokini taʼminlash boʻyicha qoʻshimcha chora-tadbirlar toʻgʻrisida” 2018-yil 5-iyundagi PQ-3775-son qarorlarida belgilangan vazifalar ijrosini taʼminlash, tumanlar va qishloq joylardagi taʼlim muassasalarining oliy maʼlumotli malakali pedagog kadrlarga boʻlgan ehtiyojlarini qondirish maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi, Iqtisodiyot va sanoat vazirligi, Moliya vazirligi va Qashqadaryo viloyati hokimligining Shahrisabz shahrida Nizomiy nomidagi Toshkent davlat pedagogika universitetining Shahrisabz filialini (keyingi oʻrinlarda Filial deb ataladi) tashkil etish toʻgʻrisidagi taklifiga rozilik berilsin. Belgilansinki, Filial Nizomiy nomidagi Toshkent davlat pedagogika universitetining yuridik shaxs maqomiga ega boʻlgan tarkibiy boʻlinmasi hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga hamda Oʻzbekiston Respublikasi Moliya vazirligining Gʻaznachiligida shaxsiy gʻazna hisobvaraqlariga ega boʻladi. 2. Quyidagilar Filialning asosiy vazifalari etib belgilansin: taʼlim muassasalari uchun yuqori malakali pedagog kadrlarni milliy va xalqaro standartlar darajasida sifatli tayyorlashni taʼminlash; pedagogika taʼlim sohasini rivojlantirishning ilmiy-metodik vazifalarini hal etish, ilgʻor xorijiy pedagogik texnologiyalarni joriy qilishga yoʻnaltirilgan ilmiy tadqiqotlar olib borish va iqtidorli talaba-yoshlarni ilmiy faoliyat bilan shugʻullanishga keng jalb etish; mamlakatimizda pedagogika fani boʻyicha erishilgan yutuqlarni, xorijiy mamlakatlar taʼlim muassasalarining tajribasini va Qashqadaryo viloyatidagi taʼlim muassasalarining talab va ehtiyojlarini hisobga olgan holda tegishli bakalavriat taʼlim yoʻnalishlari hamda magistratura mutaxassisliklari boʻyicha oʻquv-metodik adabiyotlar yaratish; oʻquv va ilmiy loyihalarni amalga oshirish, taʼlim va ilmiy izlanishlar jarayoniga mutaxassislarni keng jalb etish maqsadida pedagogika sohasidagi respublika va xorijiy yetakchi oliy taʼlim muassasalari va ilmiy markazlar bilan hamkorlik aloqalarini rivojlantirish; respublika va xorijiy oliy taʼlim muassasalari hamda ilmiy markazlarga istiqbolli yosh bitiruvchilarni magistratura va doktoranturaga muntazam yuborish orqali Filialning ilmiy-pedagogik salohiyatini oshirib borish. 3. Belgilansinki, Filialda oʻquv jarayoni 2019/2020 oʻquv yilidan boshlanadi hamda talabalarni qabul qilish soni belgilangan tartibda har yili tasdiqlanadigan respublika oliy taʼlim muassasalariga oʻqishga qabul qilish kvotalaridan kelib chiqqan holda belgilanadi. 4. Nizomiy nomidagi Toshkent davlat pedagogika universiteti Shahrisabz filialining vasiylik kengashi tarkibi ilovaga muvofiq tasdiqlansin. Belgilab qoʻyilsinki, vasiylik kengashi quyidagi ustuvor yoʻnalishlarda Filialni rivojlantirishga koʻmaklashadi: hamkorlik shartnomalarini tuzish amaliyotini rivojlantirish, taʼlim va ilmiy sohadagi xalqaro kelishuvlarni amalga oshirish; talabalarning oʻquv hamda pedagogik amaliyotlarini samarali tashkil etish; iqtidorli talabalarning rivojlangan mamlakatlar oliy taʼlim muassasalarida amaliyotini tashkil etish; Filial professor-oʻqituvchilari va yosh olimlarining Scopus va Web of science kabi maʼlumotlar bazasiga kirgan xalqaro ilmiy jurnallarda ilmiy maqolalar chop etish borasidagi sarf-xarajatlarini moliyalashtirish, shuningdek, oʻquv-metodik va ilmiy-tadqiqot ishlar bajarilishidan kelib chiqqan holda moddiy ragʻbatlantirib borishni tashkil etish; Filialda oʻquv jarayonini tashkil etish uchun malakali professor-oʻqituvchilar, jumladan, xorijdan oʻqituvchilar, olimlar va mutaxassislarni jalb etish hamda yosh olimlar, tayanch doktorantlarni xorijiy taʼlim muassasalari va ilmiy markazlariga stajirovkaga yuborish; Filialning pedagog va boshqa xodimlari mehnat sharoitlarini hamda ularning ijtimoiy taʼminotini yaxshilash va qoʻllab-quvvatlashni tashkil etish. 5. Oʻzbekiston Respublikasi Oliy va oʻrta maxsus taʼlim vazirligi ikki oy muddatda: Filialning tuzilmasini oliy taʼlim muassasalari uchun belgilangan normativlarga muvofiq tasdiqlasin; Filialning ustavini belgilangan tartibda tasdiqlasin va uning davlat roʻyxatidan oʻtkazilishini taʼminlasin; Filialni tanlov asosida yuqori malakali professor-oʻqituvchilar bilan taʼminlash choralarini koʻrsin; Filialda oʻquv-metodik jarayonning tashkil etilishini taʼminlash, shtatlar jadvali va xarajatlar smetasini tasdiqlash, uni oʻquv-laboratoriya asbob-uskunalari va kompyuter texnikasi bilan jihozlash boʻyicha aniq chora-tadbirlarni amalga oshirsin; Filial axborot-resurs markazini tayanch oliy taʼlim muassasasi tomonidan qoʻshimcha oʻquv, ilmiy va badiiy adabiyotlar bilan taʼminlash choralarini koʻrsin. 6. Quyidagilar Filial faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari; toʻlov-kontrakt asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan tushadigan tushumlar; jismoniy va yuridik shaxslarning homiylik xayriyalari; xalqaro moliya tashkilotlarining grantlari; qonun hujjatlarida taqiqlanmagan boshqa manbalar. 7. Belgilab qoʻyilsinki: Filialni saqlash xarajatlari 2019-yilda “Maorif” sohasi boʻyicha tasdiqlangan budjet parametrlari doirasida, 2020-yildan boshlab esa mazkur sohaga har yili ajratiladigan mablagʻlar doirasida amalga oshiriladi; Filialning boshlangʻich faoliyatini samarali tashkil etish maqsadida unga ajratilgan bino va inshootlarni joriy taʼmirlash va jihozlash (mebel, kompyuter texnikasi, oʻquv adabiyotlari va boshqa moddiy-texnika vositalarini xarid qilish) ishlari Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi mablagʻlari hisobiga qoplanadi. 8. Qashqadaryo viloyati hokimligi hamda Oʻzbekiston Respublikasi Oliy va oʻrta maxsus taʼlim vazirligining Qashqadaryo viloyati, Shahrisabz shahri, Shahrisabz koʻchasi, 10-uyda joylashgan Qarshi davlat universiteti qoshidagi Shahrisabz akademik litseyining bino va inshootlarini Filialga operativ boshqaruv huquqi asosida berish toʻgʻrisidagi taklifiga rozilik berilsin. Belgilab qoʻyilsinki, Qarshi davlat universiteti qoshidagi Shahrisabz akademik litseyining oʻquvchilari oʻqishni bitirgunlariga qadar Filial binolarida oʻquv jarayonini davom ettiradilar. Qashqadaryo viloyati hokimligi va Oʻzbekiston Respublikasi Oliy va oʻrta maxsus taʼlim vazirligi mazkur bandda koʻrsatilgan bino va inshootlarning belgilangan tartibda qabul qilinishi va topshirilishini taʼminlasin. 9. Filialga 2 ta, shu jumladan, 1 ta xizmat va 1 ta maxsus yengil avtotransport vositasini saqlashga limit ajratilsin. 10. Oʻzbekiston Respublikasi Investitsiyalar va tashqi savdo vazirligi Oliy va oʻrta maxsus taʼlim vazirligi, manfaatdor vazirliklar va idoralar bilan birgalikda tasdiqlangan loyiha-smeta hujjatlariga asosan Oʻzbekiston Respublikasi Investitsiya dasturining 2020-yil va keyingi yillar uchun parametrlarini shakllantirishda Filialning bino va inshootlarini rekonstruksiya qilish, kapital taʼmirlash hamda jihozlash loyihalari belgilangan tartibda kiritilishini taʼminlasinlar. 11. Oʻzbekiston Respublikasi Oliy va oʻrta maxsus taʼlim vazirligi Axborot texnologiyalari va kommunikatsiyalarini rivojlantirish vazirligi bilan birgalikda Filialni onlayn maʼruza hamda masofaviy taʼlim uchun telekommunikatsiya jihozlari va infratuzilma bilan taʼminlash, shuningdek, yuqori tezlikdagi internet hamda elektron taʼlim milliy tarmogʻiga belgilangan tartibda ulash choralarini koʻrsin. 12. Qashqadaryo viloyati hokimligi: respublika oliy taʼlim muassasalaridan Filialga faoliyat yuritish uchun taklif etilgan professor-oʻqituvchilarni uy-joy bilan taʼminlash choralarini koʻrsin; Oʻzbekiston milliy teleradiokompaniyasi bilan birgalikda Filial toʻgʻrisidagi maʼlumotlar Qashqadaryo viloyati ommaviy axborot vositalarida keng yoritilishini taʼminlasin; “Oʻztransgaz” AJ bilan birgalikda bir oy muddatda Filialni tabiiy gaz taʼminotiga ulash uchun texnik shart berilishi choralarini koʻrsin. 13. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda ular qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 14. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov, oliy va oʻrta maxsus taʼlim vaziri I.U. Madjidov hamda Qashqadaryo viloyati hokimi Z.Sh. Roʻziyev zimmasiga yuklansin. 1. D. Allayev — Qashqadaryo viloyati hokimi oʻrinbosari, Vasiylik kengashi raisi 2. Sh. Sharipov — Nizomiy nomidagi Toshkent davlat pedagogika universiteti rektori, Vasiylik kengashi raisi oʻrinbosari 3. M. Panjiyev — Qashqadaryo viloyati xalq taʼlimi boshqarmasi boshligʻi, Vasiylik kengashi raisi oʻrinbosari 4. A. Alimardonov — Qashqadaryo viloyati maktabgacha taʼlim boshqarmasi boshligʻi 5. S. Buzrukxonov — oliy va oʻrta maxsus taʼlim vazirining oʻrinbosari 6. T. Karimov — Shahrisabz shahar hokimi 7. B. Bekboʻtayev — Shahrisabz shahar prokurori 8. Sh. Choriyev — Shahrisabz shahar ichki ishlar boshqarmasi boshligʻi 9. B. Shoyimqulov — Qarshi davlat universiteti rektori